НАЦИОНАЛНО ВЪНШНО ОЦЕНЯВАНЕ В VII КЛАС 2026 ГОДИНА

Учениците, които през тази учебна година завършват VII клас, през месец юни 2026 година се явяват на национално външно оценяване по български език и литература и на национално външно оценяване по математика, резултатите от които се включват в балообразуването при кандидатстване в профилираните гимназии, в професионалните гимназии и в средните училища (с изключение на НУИ „Проф. Веселин Стоянов“ – Русе и Спортно училище „М-р Атанас Узунов" – Русе). През настоящата година резултатът от национално външно оценяване по чужд език няма да участва в балообразуването за прием в VIII клас в нито една паралелка от утвърдения държавен план-прием за училищата в област Русе.
Датите за провеждане на изпитите от НВО в VІІ клас в края на учебната 2025/2026 година са утвърдени със Заповед № РД09-2074/26.08.2025 г. на министъра на образованието и науката, изменена със Заповед № РД09-742/16.02.2026 г. на министъра на образованието и науката и са следните:
· Български език и литература – 17.06.2026 г., начало 09:00 часа;
· Математика – 19 юни 2026 г., начало 09:00 часа;
· Чужд език (по желание на ученика) - 22.06.2026 г., начало 09:00 часа.
Седмокласниците в срок до 15.06.2026 г. получават служебна бележка за полагане на изпитите от НВО, в която се съдържа информация за мястото на полагане на съответния изпит (училище, зала, дата и начален час) и код за достъп в сайта на МОН за проверка на резултатите от НВО, подаване на заявленията за участие в класиране и за проверка на резултатите от класирането. 
Служебната бележка следва да се съхранява от ученика до приключване на дейностите по приема в VІІІ клас.
Инструктаж за ученика по време на изпитите от НВО 
ВАЖНО! Учениците от област Русе, които желаят да полагат изпит за проверка на способностите, ще се явят на изпита в област, в която се провежда съответният изпит. За целта е необходимо да подадат заявление за полагане на изпит за проверка на способностите до директора на училището, в което се обучават, в периода от 18.05.2026г. до 29.05.2026 г. вкл.
Заявление за полагане на  изпит за проверка на способностите

През настоящата година резултатът от изпит за проверка на способностите няма да участва в балообразуването за прием в VIII клас в нито една паралелка от утвърдения държавен план-прием за училищата в област Русе.
Резултатите от НВО ще бъдат обявени на сайта на МОН: https://infopriem.mon.bg в срок до 01 юли 2026 г. вкл. Всеки ученик може да ги провери след въвеждане на входящ номер и код за достъп до портала, които са вписани в служебната бележка за удостоверяване на мястото за явяване на изпитите от НВО.

ЗА ПРОЦЕДУРАТА ПО КАНДИДАТСТВАНЕ СТЪПКА ПО СТЪПКА

За да продължат образованието си в осми клас, учениците задължително подават електронно заявление за участие в класиране за прием в VIII клас с подредени в него желани паралелки, независимо от техните резултати от НВО по БЕЛ и по математика. 
Седмокласниците, които през настоящата учебна година се обучават в НУИ „Проф. Веселин Стоянов“ – Русе или Спортно училище „М-р Атанас Узунов" – Русе, имат две възможности за избор: да подадат заявление за кандидатстване в друго училище или да продължат образованието си в същото училище. Във втория случай не е необходимо да подават заявление за участие в класиране. 

Учениците трябва да отговарят на следните условия:
1.	За определените с държавния план-прием места в VIII клас могат да кандидатстват:
- ученици, които успешно са завършили основно образование в годината на кандидатстването;
- ученици от училища на чужди държави, които в годината на кандидатстване успешно са завършили клас, съответстващ на VII клас в България, който е признат при условията и по реда на Наредба № 11 от 1.09.2016 г.
- лица, които преди годината на кандидатстване успешно са завършили основно образование и в годината на кандидатстване навършват не повече от 17 години. 
2.	Здравословното им състояние да не е противопоказно за професиите, за които кандидатстват.
Заявлението за участие в класирането е електронно и може да бъде подадено:
1. Без чуждо съдействие от всяко електронно устройство с достъп до интернет, по което и да е време на денонощието, през портала  https://infopriem.mon.bg чрез персоналния профил на ученика. Получената от училището Служебна бележка на ученика за удостоверяване на мястото за явяване на изпитите от НВО съдържа входящ номер и код за достъп до портала. 
Може да се кандидатства във всички региони на страната, като от падащото меню се избира желания регион. За всеки регион се попълва отделно заявление. За училищата от област Русе се избира  регион Русе. Така в едно заявление се посочват паралелките от училища с държавен план-прием в конкретната избрана област.
2. Със съдействието на длъжностно лице в училище, т. нар. училище-гнездо, определено със заповед на началника на РУО – Русе, в рамките на работния ден. Същата се публикува на сайта на РУО – Русе. Заявленията се подават в училищата от учениците в присъствието на техен родител. При подаване на заявленията са необходими следните документи:
· документ за самоличност на кандидата;
· служебна бележка на ученика за удостоверяване на мястото за явяване на изпитите от НВО, която съдържа входящ номер;
· медицинско свидетелство на кандидата – само при кандидатстване за професионална паралелка в професионални гимназии и училища с професионални паралелки (АЕГ „Гео Милев“ – Русе, СУ „Васил Левски“ с ПП – Ветово, СУ „Панайот Волов“ – Бяла).

Попълването на заявлението и подреждането на желанията в него е важна част от процеса на кандидатстване! Независимо от резултатите на ученика от НВО по български език и литература и по математика, профилите и професиите следва да се подредят според неговите желания. Това означава: на първо място в заявлението да се впише най-желаният профил или най-желаната професия, на второ – следващата по желание професия и т.н. Няма ограничение за броя на посочените паралелки, профили и/или професии. Желанията се избират от падащо меню, което съдържа имената на паралелките в училищата от избрания регион. При класиране се започва винаги от желанието в позиция №1 и ученикът се класира на най-предната позицията, за която му стига бала.

Подаването на заявление за участие в първи етап на класиране е в периода от      08 юли 2026 г.  до 10 юли 2026 г. вкл. – електронно през профила на ученика в портала  https://infopriem.mon.bg или на място в избрано от кандидата училище гнездо. 
Обявяването на списъците с класираните ученици на първи етап е до 14 юли 2026 г. вкл. на портала  https://infopriem.mon.bg  и всеки ученик може да провери резултата от класирането през персоналния си профил.
Записването на приетите ученици на първи етап на класиране или подаването на заявление за участие във втори етап на класиране е в периода 15 юли – 17 юли 2026 година.
Учениците, приети по първо желание, задължително се записват в училището, в което са приети в посочения по-горе срок. В противен случай губят мястото си и ще могат да участват само за обявените свободни места в третия и в четвъртия етап на класиране.
Учениците, приети по второ и следващо желание, имат следните възможности в периода 15 юли – 17 юли 2026 година.:
· да се запишат в училището, в което са приети;
· да подадат заявление за участие във втори етап на класиране. Заявлението за участие във втори етап на класиране се подава в училището, в което е класиран кандидатът!  В това заявление учениците нямат право да пренареждат желанията си. Ако подаде заявление за участие във втори етап на класиране, ученикът може да се класира на по-предно свое желание или на мястото си от първия етап на класиране. В случай че ученикът се класира на по-предно свое желание, то тогава той няма избор между мястото от първи етап и мястото от втори етап, и следва да се запише на мястото си от втория етап на класиране. 
Учениците, които не са приети на първи етап на класиране, не подават заявление  – те участват автоматично във втори етап на класиране. 

Необходими документи за записване в училището, в което ученикът е класиран:
· оригинал на свидетелство за завършено основно образование;
· оригинал на медицинското свидетелство – само за записване в професионална паралелка.

Във втори етап на класиране участват:
· кандидатите, които са класирани на първи етап и са подали заявление за участие във втори етап на класиране;
· кандидатите, които са подали заявление за участие в първи етап на класиране, но не са класирани.
Кандидатите, класирани на първи етап, които не са се записали, и/или не са подали заявления за участие във втория етап, не участват във втория етап на класиране и губят мястото си.

Обявяването на списъците с приетите на втори етап на класиране е на 21 юли 2026 година. Записването на приетите ученици на втори етап на класиране е в периода 22 юли – 23 юли 2026 година в училището, в което е приет кандидата.

На 24 юли 2026 година на електронната страница на РУО – Русе ще бъдат обявени незаетите места за трети етап на класиране в област Русе.

Трети етап на класиране – могат да участват ученици, които до момента не са класирани и записани /в електронната платформа имат статус „незаписан“/ в нито едно училище в страната, както и тези, които се отпишат като изтеглят своите документи. При изтегляне на документи мястото на ученика не се запазва.
На 27 юли и на 28 юли 2026 г. се подава електронно заявление, както на първи етап, но в него могат да се впишат само паралелки, за които има обявени свободни места. Заявлението може да се подаде:
1. Без чуждо съдействие от всяко електронно устройство с достъп до интернет, по което и да е време на денонощието, през портала  https://infopriem.mon.bg чрез персоналния профил на ученика. Получената от училището Служебна бележка на ученика за удостоверяване на мястото за явяване на изпитите от НВО съдържа входящ номер и код за достъп до портала. 
2. Със съдействието на длъжностно лице в училище, т. нар. училище-гнездо, определено от началника на РУО – Русе, в рамките на работния ден. Заявленията се подават в училищата от учениците в присъствието на техен родител. При подаване на заявленията са необходими следните документи:
· документ за самоличност на кандидата;
· служебна бележка на ученика за удостоверяване на мястото за явяване на изпитите от НВО, която съдържа входящ номер;
· медицинско свидетелство на кандидата – само при кандидатстване за професионална паралелка в професионални гимназии и училища с професионални паралелки.
Обявяването на резултатите от трети етап на класиране е до 29 юли 2026 година. Записването на приетите ученици на трети етап на класиране е на 30 юли 2026 година.
На 31 юли 2026 година на електронната страница на РУО-Русе ще бъдат обявени свободните места за четвърти етап на класиране в област Русе.
Четвърти етап на класиране – могат да участват ученици, които до момента не са класирани и записани /в електронната платформа имат статус „незаписан“/, както и тези, които се отпишат като изтеглят своите документи. При изтегляне на документи мястото на ученика не се запазва.
В периода 03 август 2026 г. – 04 август 2026 г. се подава електронно заявление, както на първи етап/трети етап, но в него могат да се впишат само паралелки, за които има обявени свободни места. Заявлението може да се подаде:
1. Без чуждо съдействие от всяко електронно устройство с достъп до интернет, по което и да е време на денонощието, през портала  https://infopriem.mon.bg чрез персоналния профил на ученика.
2. Със съдействието на длъжностно лице в училище, т. нар. училище-гнездо, определено от началника на РУО – Русе, в рамките на работния ден. Заявленията се подават в училищата от учениците в присъствието на техен родител. При подаване на заявленията са необходими следните документи:
· документ за самоличност на кандидата;
· служебна бележка на ученика за удостоверяване на мястото за явяване на изпитите от НВО, която съдържа входящ номер;
· медицинско свидетелство на кандидата – само при кандидатстване за професионална паралелка в професионални гимназии и училища с професионални паралелки.
Обявяването на резултатите от четвърти етап на класиране е на 05 август 2026 година. Записването на приетите ученици на четвърти етап на класиране е в периода 06 август 2026 г. – 07 август 2026 година.
До 17 август 2026 година на електронната страница на РУО – Русе ще бъдат обявени свободните места след четвърти етап на класиране и записване в област Русе.
Свободните места след четвърти етап на класиране и записване се попълват по ред и условия, определени от директора на съответното училище, но не по-късно от 11 септември 2026 година.

Информация по чл. 13 от Общия регламент за защита на данните за родителите и учениците, участващи в прием след завършено основно образование през учебната 2025/2026 година
Като обработващ лични данни Регионално управление на образованието – Русе Ви информира, че личните Ви данни се събират единствено и само за целите на приема в VIII клас за учебната 2026/2027 година и няма да бъдат ползвани за други цели. Обработването на данните Ви е необходимо за изпълнението на задача от обществен интерес и при упражняването на официални правомощия, които са предоставени на администратора, съгласно член 6 параграф 1, буква Д от ОРЗД.
Личните Ви данни ще бъдат предоставени само на училището, в което сте класиран/а/.
Личните Ви данни, събрани във връзка с целта посочена по-горе, ще се съхраняват само за периода на приема след завършено основно образование, а именно от момента, в който Вие предоставите тези данни до момента на Вашето записване в училище.
Вие, като субекти на лични данни, имате право на достъп, коригиране или изтриване на Ваши лични данни или на ограничаване на обработването на личните Ви данни, както и да направите възражение срещу обработването на данните Ви.

